U-I-263/97
Natisni
Opravilna št.:
U-I-263/97
Datum odločitve:
3. 2. 2000
Objavljeno:
OdlUS IX, 16
ECLI:
ECLI:SI:USRS:2000:U.I.263.97
Akt:
Odlok o dopolnitvi odloka o organizaciji in delovnem področju občinske uprave občine Gornja Radgona (Uradni objave Občine Gornja Radgona) z dne 15. 10. 1997
Izrek:
Postopek za oceno zakonitosti Odloka o dopolnitvi Odloka o organizaciji in delovnem področju občinske uprave Občine Gornja Radgona se ustavi.
Evidenčni stavek:
Ustavno sodišče praviloma presoja le ustavnost in zakonitost veljavnih predpisov. Izjemoma lahko ugotovi neskladnost predpisa, ki je bil med postopkom usklajen z Ustavo in zakonom oz. je prenehal veljati. Če vlagatelj na poziv Ustavnega sodišča ne odgovori, ali v takem primeru še vztraja pri zahtevi, oz. ne navede morebitnih neodpravljenih posledic nezakonitosti, Ustavno sodišče lahko postopek ustavi.
Geslo:
Ustavno sodišče, presoja ustavnosti in zakonitosti predpisa, ki med postopkom Ustavnega sodišča preneha veljati.
Pravna podlaga:
Zakon o Ustavnem sodišču (ZUstS), 3. odst. 28. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Župan Občine Gornja Radgona
Datum vloge:
22. 10. 1997
Vrsta odločitve:
sklep
Vrsta rešitve:
ustavitev
Dokument:
US19888
Dokument v PDF obliki:
U-I-263-97.pdf
122 KB
Prenesite datoteko
U-I-263/97
3. 2. 2000
S K L E P
Ustavno sodišče je v postopku za oceno zakonitosti, začetem na zahtevo Župana Občine Gornja Radgona, na seji dne 3. februarja 2000
s k l e n i l o :
Postopek za oceno zakonitosti Odloka o dopolnitvi Odloka o organizaciji in delovnem področju občinske uprave Občine Gornja Radgona (Uradne objave Občine Gornja Radgona z dne 15. 10. 1997) se ustavi.
O b r a z l o ž i t e v
1. Župan Občine Gornja Radgona je dne 21. 10. 1997 vložil zahtevo za oceno zakonitosti Odloka o dopolnitvi Odloka o organizaciji in delovnem področju občinske uprave Občine Gornja Radgona.
Izpodbijani odlok naj bi bil v nasprotju s 33. in z 49. členom Zakona o lokalni samoupravi (Uradni list RS, št. 72/93, 6/94 - odl. US, št. 45/94 - odl. US, 57/94, 14/95, 20/95 - odl. US, 63/95 - obvezna razlaga, 9/96 - odl. US, 44/96 - odl. US, 26/97, 70/97, 10/98, 68/98 - odl. US in 74/98 - v nadaljevanju: ZLS). Po predlagateljevem mnenju naj bi ne imel zakonske podlage. ZLS namreč v 49. členu določa, da organizacijo in delovno področje občinske uprave določi občinski svet na predlog župana, v 33. členu pa, katere akte predlaga v sprejem občinskemu svetu samo župan in katere lahko predlagajo posamezni svetniki. Glede na to bi sprejem izpodbijanega odloka lahko predlagal le župan in ne, kot v obravnavanem primeru, občinski svetnik. Dalje navaja, da Odlok o organizaciji in delovnem področju občinske uprave Občine Gornja Radgona (Uradni list RS, št. 5/96) določa organizacijo, delovno področje oziroma pristojnosti, ki jih ima in izvaja občinska uprava, zato meni, da Občinski svet z izpodbijanim odlokom ne more prenesti pristojnosti in nalog občinske uprave na komunalno podjetje, ki opravlja te dejavnosti na podlagi Odloka o gospodarskih javnih službah v Občini Gornja Radgona. Prav tako meni, da Občinski svet ne more s pooblastilom prenesti pristojnosti župana oziroma tajnika ali druge pooblaščene osebe občinske uprave na javno komunalno podjetje, saj bodo na tak način sklenjeni pravni posli nični. Ustavnemu sodišču predlaga, naj izpodbijani odlok razveljavi.
2. Občinski svet Občine Gornja Radgona je dne 25. 3. 1999 sprejel nov Odlok o organizaciji in delovnem področju občinske uprave Občine Gornja Radgona (Uradne objave Občine Gornja Radgona z dne 15. 4. 1999). Z dnem njegove uveljavitve je izpodbijani odlok prenehal veljati.
3. Ustavno sodišče presoja praviloma le ustavnost in zakonitost veljavnih predpisov. Samo izjemoma lahko na podlagi 47. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) ugotovi neskladnost predpisa, ki je bil med postopkom pred Ustavnim sodiščem usklajen z Ustavo in zakonom oziroma je prenehal veljati.
4. Ustavno sodišče je zato pozvalo Župana, naj pove, ali še vztraja pri zahtevi, oziroma naj navede, v čem naj bi bile posledice nezakonitosti, ki s prenehanjem veljavnosti izpodbijanega odloka niso bile odpravljene. Pri tem ga je opozorilo, da lahko Ustavno sodišče postopek ustavi, če v roku ne bo odgovoril na zahtevo Ustavnega sodišča. Ker Župan v roku na poziv ni odgovoril, je Ustavno sodišče postopek v tej zadevi ustavilo.
5. Ustavno sodišče je sprejelo ta sklep na podlagi tretjega odstavka 28. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč- Korošec, Lojze Janko, Milojka Modrijan, dr. Mirjam Škrk in dr. Dragica Wedam-Lukić. Sklep je sprejelo soglasno.
P r e d s e d n i k
Franc Testen